[pic] | ЕВРОПЕЙСКА КОМИСИЯ |

Брюксел, 1.2.2011

COM(2011) 30 окончателен

2011/0013 (NLE)

Предложение за

РЕШЕНИЕ НА СЪВЕТА

за адаптиране и удължаване на периода на прилагане на мерките в Решение 2002/148/EО относно приключване на консултациите със Зимбабве съгласно член 96 от Споразумението за партньорство между държавите от АКТБ и ЕО

ОБЯСНИТЕЛЕН МЕМОРАНДУМ

1. На 18 февруари 2002 г. Съветът на Европейския съюз реши да предприеме „подходящи мерки“ срещу Зимбабве[1] след приключване на консултациите, проведени съгласно член 96 от Споразумението за партньорство АКТБ—ЕО[2]. Тези мерки включваха преустановяване на бюджетната подкрепа и помощта за проекти, както и отмяна на подписването на 9-тата Национална програма за насоки на Европейския фонд за развитие, но не се отразиха на предоставянето на средства за действия с хуманитарна насоченост и проекти за пряко подпомагане на населението, по-специално в социалните сектори, демократизацията, правата на човека и правовата държава. Те включваха също така спиране действието на член 12 от приложение 2 към Споразумението за партньорство АКТБ—ЕО относно текущите плащания и движението на капитали, доколкото това се изисква за прилагане на по-нататъшни ограничителни мерки, и по-специално замразяване на финансови средства.

2. Като причини за въвеждането на тези мерки бяха изтъкнати сериозното нарушаване на правата на човека и на свободата на мнение, на сдружаване и на мирно събиране. Друга причина бяха опитите на правителството на Зимбабве да осуети провеждането на честни и свободни избори, по-конкретно чрез отказване на достъп на международните наблюдатели и на медиите.

3. Срокът за прилагане на мерките, предвиден в член 2, параграф 3 от Решението от 18 февруари 2002 г., бе 12 месеца, като те следваше да бъдат отменени когато са налице условия, които гарантират зачитане на човешките права, на демократичните принципи и на правовата държава.

4. При осем последователни преразглеждания на позицията си — на 18 февруари 2003 г.[3], 19 февруари 2004 г.[4], 17 февруари 2005 г.[5], 14 февруари 2006 г.[6], 19 февруари 2007 г.[7], 18 февруари 2008 г.[8], 20 февруари 2009 г.[9] и 15 февруари 2010 г.[10] — Съветът стигаше до заключение, че правителството на Зимбабве продължава да нарушава съществените елементи, посочени в член 9 от Споразумението за партньорство АКТБ—ЕО, и че условията в страната не гарантират спазването на правата на човека, демократичните принципи и принципите на правовата държава, като всеки път решаваше да удължи периода на прилагане на мерките срещу Зимбабве за допълнителен срок от 12 месеца.

5. Глобалното политическо споразумение (ГПС), което представлява споразумение за поделяне на властта между трите основни политически партии (ZANU PF, MDC-T, MDC-M), беше сключено през септември 2008 г. след изборите през март 2008 г. ГПС даде възможност за сформиране през февруари 2009 г. на правителство на националното единство (ПНЕ), съставено от лидерите на всяка от трите партии.

6. ЕС подкрепя ПНЕ като единствената политическа рамка за възстановяване на демокрацията. В ГПС е записана серия от реформи, които отговарят на тревогите на ЕС относно правата на човека, правовата държава и демократичните принципи, като изработването на нова конституция, преглед на поземлената собственост, процес на национално помирение, независимост на медиите и т.н. Неговото прилагане е от ключово значение за провеждането на честни избори.

7. По искане на правителството на Зимбабве на 18 и 19 юни 2009 г. се състоя среща на министерската тройка. Зимбабвийската делегация в Брюксел беше водена от министър-председателя Morgan Tsvangirai. При този случай бе стартиран политическият диалог по член 8, който впоследствие беше последван от мисия в Зимбабве на тройка от ЕС в периода 11—12 септември 2009 г.

8. Страните постигнаха съгласие, че диалогът ще има за цел да бъдат изготвени съвместни пътни карти, заедно с подробен план за действие за начините, по които ПНЕ възнамерява да изпълни ГПС, както и начините, по които ЕС да подобри отношенията със Зимбабве, в който се предвижда евентуалната отмяна на мерките по член 96. Процесът на нормализиране на отношенията ще даде възможност и за преразглеждане на общата позиция по общата външна политика и политиката на сигурност[11].

9. Междувременно Европейската комисия подготви специален краткосрочен отговор, насочен към подкрепа за стабилизирането на ПНЕ и неговата програма за реформи.

10. От февруари 2009 г. насам ПНЕ предприе редица важни стъпки за икономическото и социалното стабилизиране на страната. Въпреки това, напредъкът в изпълнението на политическите реформи е недостатъчен, което доведе до конституционна криза.

11. Общността за развитие на държавите от Южна Африка (Southern African Development Community – SADC), под водачеството на президента Zuma, избра нов Южноафрикански екип за помощ, който успешно участва като посредник в дискусиите между партиите и позволи осъществяването на ефективна оценка на прилагането на ГПС. Оттогава обаче перспективите за предстоящи избори отново съживиха междупартийното напрежение.

12. Понастоящем Южна Африка и SADC се стремят да ангажират ПНЕ в усилията за установяване на среда, която благоприятства провеждането на честни избори. Това ангажиране включва консултативен процес между Южна Африка, SADC и ПНЕ за установяването на пътна карта, която да доведе до демократични избори. Южна Африка, SADC и тримата политически водачи в Зимбабве считат, че мерките на ЕС са пречка пред тези усилия.

13. Предвид нееднозначния успех в прилагането на съществени елементи от ГПС, Комисията предлага на Съвета да удължи прилагането на действащите подходящи мерки по член 96 до 20 февруари 2012 г.

14. Същевременно ЕС признава уникалната възможност за ново ангажиране, която се отваря от перспективата за съгласие между партиите в ПНЕ относно пътна карта за изборите, която да бъде подкрепена от SADC. Комисията предлага на Съвета да преразгледа ограниченията относно сътрудничеството за развитие след одобряването на пътната карта за изборите, например на следващата среща на върха на SADC. Това на практика ще позволи изработването на Стратегически документ за страната (CSP). Според прогнозите този Стратегически документ няма да бъде готов за подпис преди провеждането на изборите.

15. Ако приетата пътна карта не бъде приложена правилно, ЕС ще преразгледа прилагането на ограниченията относно сътрудничеството за развитие по член 96.

16. Комисията предлага правителството на Зимбабве да бъде информирано относно промяната в политиката на ЕС с писмо, адресирано до президента Mugabe, с копие до другите две основни политически фигури на правителството на националното единство — министър-председателя Tsvangirai и заместник министър-председателя Mutambara.

Заключение

С оглед на гореизложеното Съветът се приканва да приеме приложеното предложение за Решение на Съвета за удължаване на периода на прилагане на подходящите мерки срещу Зимбабве.

2011/0013 (NLE)

Предложение за

РЕШЕНИЕ НА СЪВЕТА

за адаптиране и удължаване на периода на прилагане на мерките в Решение 2002/148/EО относно приключване на консултациите със Зимбабве съгласно член 96 от Споразумението за партньорство между държавите от АКТБ и ЕО

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 217 от него,

като взе предвид Споразумението за партньорство между държавите от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г.[12] и ревизирано в Уагадугу, Буркина Фасо, на 23 юни 2010 г.[13], наричано по-нататък "Споразумението за партньорство АКТБ—ЕО", и по-специално член 96 от него,

като взе предвид Вътрешното споразумение между представителите на правителствата на държавите-членки, срещащи се в рамките на Съвета, за мерките, които да бъдат предприети и процедурите, които да бъдат следвани при прилагането на Споразумението за партньорство АКТБ — ЕО[14], и по-специално член 3 от него,

като взе предвид предложението на Европейската комисия,

като има предвид, че:

1. С Решение 2002/148/ЕО[15] консултациите с Република Зимбабве по член 96, параграф 2, буква в) от Споразумението за партньорство АКТБ—ЕО бяха приключени и бяха взети подходящи мерки, както е уточнено в приложението към това решение.

2. С Решение 2010/97/ОВППС[16] периодът на прилагане на мерките, посочени в член 2 от Решение 2002/148/ЕО, бе удължен за допълнителен период от 12 месеца до 20 февруари 2011 г.

3. Сформирането на правителството на националното единство (ПНЕ) бе признато като възможност за възстановяване на конструктивни отношения между Европейския съюз и Зимбабве и за оказване на подкрепа за изпълнението на програмата на Зимбабве за реформи.

4. Тези усилия обаче продължават да бъдат подкопавани както от неотдавнашните политически събития, така и от липсата на съгласие по пътна карта за изборите и липсата на напредък от страна на ПНЕ при прилагането на някои съществени елементи от Споразумението за партньорство АКТБ—ЕО, към което ПНЕ е поело ангажимент в рамките на Глобалното политическо споразумение (ГПС).

5. ЕС признава усилията на Южна Африка, в качеството ѝ на посредник по ГПС, за постигането на съгласие по пътна карта, която да доведе до провеждането на честни избори.

6. Ето защо Европейският съюз ще преразгледа ограниченията относно сътрудничеството за развитие след одобряването от страна на SADC на пътна карта за изборите.

ПРИЕ НАСТОЯЩОТО РЕШЕНИЕ:

Член 1

Периодът на прилагане на мерките, посочени в приложеното писмо, се удължава като подходящи мерки по смисъла на член 96, параграф 2, буква в) от Споразумението за партньорство АКТБ—ЕО.

Тези мерки се прилагат до 20 февруари 2012 г. Мерките се предмет на постоянен преглед и ще бъдат преразгледани след одобряването от страна на SADC на пътна карта за изборите.

Член 2

Писмото, съдържащо се в приложението към настоящото решение, се адресира до президента на Зимбабве г-н Mugabe с копие до министър-председателя Tsvangirai и заместник министър-председателя Mutambara.

Член 3

Настоящото решение влиза в сила в деня на приемането му.

Член 4

Настоящото решение се публикува в Официален вестник на Европейския съюз .

Съставено в Брюксел на […] година.

За Съвета

Председател

ПРИЛОЖЕНИЕ

ПИСМО ДО ПРЕЗИДЕНТА НА ЗИМБАБВЕ

Европейският съюз придава първостепенно значение на разпоредбите на член 9 от Споразумението за партньорство АКТБ—ЕО. Основните елементи на Споразумението за партньорство — зачитане на правата на човека, демократичните институции и правовата държава — са в основата на нашите взаимоотношения.

С писмо от 19 февруари 2002 г. Европейският съюз Ви уведоми за решението си да приключи консултациите, провеждани в съответствие с член 96 от Споразумението за партньорство АКТБ—ЕО, и да предприеме подходящи мерки по смисъла на член 96, параграф 2, буква в) от посоченото споразумение.

С писмо от 15 февруари 2010 г. Европейският съюз Ви уведоми за решението си да не отменя подходящите мерки и да удължи срока на прилагането им до 20 февруари 2011 г.

От сформирането през 2009 г. на правителството на националното единство (ПНЕ) Европейският съюз приветства напредъка, постигнат въз основа на Глобалното политическо споразумение (ГПС). Европейският съюз потвърждава особената важност, която отдава на политическия диалог, предвиден в член 8 от Споразумението за партньорство АКТБ—ЕО и официално стартиран по искане на правителството на Зимбабве по време на срещата на министерската тройка ЕС—Зимбабве, състояла се на 18 и 19 юни 2009 г. в Брюксел. На последната среща на министерската тройка, проведена на 2 юли 2010 г., многопартийна делегация от Зимбабве, предвождана от министър Mangoma, представи актуализирана версия на плана на ангажиментите по ГПС. Европейският съюз отчете напредъка, постигнат до този момент в прилагането на ГПС и с писмо от 29 септември 2010 г. информира правителството на Зимбабве относно индикативното разпределение по 10-тия ЕФР (130 млн. EUR, които ще бъдат на разположение след вдигането на ограниченията по член 96 и подписване на Стратегически документ за страната).

Европейският съюз подкрепя полаганите от ПНЕ усилия за прилагане на ГПС и приветства постигнатото за стабилизиране на икономиката и възстановяване на основните обществени услуги. Също така положително се отчита и активизираната регионална дипломация, водена от Южна Африка в подкрепа на реформите в Зимбабве. Европейският съюз обаче отчита със съжаление липсата на напредък по основни политически договорености в ГПС, по-специално тези, свързани със създаването на среда, която благоприятства провеждането на демократични избори.

С оглед на възможното провеждане на избори през 2011 г. Европейският съюз смята, че е от ключово значение да се постигне споразумение между всички партии в ПНЕ и Общността за развитие на държавите от Южна Африка (SADC) по пътна карта за изборите. Тази пътна карта, в която да се установят редица общоприети междинни цели и да се установи ролята на SADC в наблюдението на изборите, би гарантирала, че изборите отразяват волята на гласоподавателите. Към момента на подновяване на подходящите мерки по член 96 все още не бе постигнато споразумение по пътната карта.

Поради това Европейският съюз реши да удължи до 20 февруари 2012 г. срока на прилагане на подходящите мерки, определени в Решение 2002/148/ЕО на Съвета и актуализирани в Решение 2010/97/ОВППС на Съвета. Същевременно Европейският съюз признава уникалната възможност за ново ангажиране, която се отваря от перспективата за съгласие между партиите в ПНЕ относно пътна карта за изборите, която следва да бъде подкрепена от SADC. Следователно Европейският съюз е готов да преразгледа мерките по член 96, след като ПНЕ постигне споразумение по пътна карта за изборите и SADC я подкрепи. Това бележи промяна в политиката на Европейския съюз, която се надяваме да даде нов стимул за укрепването на отношенията между страните.

С уважение,

За Европейския съюз

[1] Вж. Решение 2002/148/ЕО на Комисията (ОВ L 50, 21.2.2002 г., стр. 64). Освен това (вж. Заключенията на Съвета по общи въпроси от 18 февруари 2002 г.) Съветът прие целеви мерки в областта на ОВППС (Обща позиция 2002/145/ОВППС на Съвета и Регламент (ЕО) № 310/2002 на Съвета относно някои рестриктивни мерки по отношение на Зимбабве, OВ L 50, 21.2.2002 г., стр. 1─12).

[2] Бяха започнати консултации по член 96 с цел постигане на съгласие за мерките, които да бъдат предприети от правителството на Зимбабве за подобряване на положението, по-специално по пет теми (край на търпимостта на официалните власти към политическото насилие; своевременна покана към международните партньори за подкрепа и наблюдение на предстоящите избори и пълен достъп за тази цел; защита на свободата на масмедиите; независимост и зачитане на решенията на съдебната власт; и прекратяване на практиките за незаконно завземане на имоти).

[3] ОВ L 46, 20.2.2003 г., стр. 25.

[4] ОВ L 50, 20.2.2004 г., стр. 60.

[5] ОВ L 48, 19.2.2005 г., стр. 28.

[6] ОВ L 48, 18.2.2006 г., стр. 26.

[7] ОВ L 53, 22.2.2007 г., стр. 23.

[8] ОВ L 51, 26.2.2008 г., стр. 19.

[9] ОВ L 49, 20.2.2009 г., стр. 15.

[10] ОВ L 44, 16.2.2010 г., стр. 20.

[11] 2009/68/ОВППС от 26.1.2009 г.

[12] ОВ L 317, 15.12.2000 г., стр. 3.

[13] ОВ L 287, 4.2.2010 г., стр. 3.

[14] ОВ L 317, 15.12.2000 г., стр. 376.

[15] ОВ L 50, 21.2.2002 г., стр. 64.

[16] ОВ L 44, 16.2.2010 г., стр. 20.